TVO วิ่ง 6% นิวไฮรอบ 2 ปี โบรกฯ แนะซื้อ รับราคาถั่วเหลืองพุ่ง ลุ้นไตรมาส 4 กำไรโตสนั่น
TVO วิ่ง 6% นิวไฮรอบ 2 ปี โบรกฯ แนะซื้อ รับราคาถั่วเหลืองพุ่ง ลุ้นไตรมาส 4 กำไรโตสนั่น ล่าสุดอยู่ที่ 36.25 บาท บวก 2.25 บาท หรือ 6.62% มูลค่าซื้อขาย 184.19 ล้านบาท
TVO วิ่ง 6% นิวไฮรอบ 2 ปี โบรกฯ แนะซื้อ รับราคาถั่วเหลืองพุ่ง ลุ้นไตรมาส 4 กำไรโตสนั่น ล่าสุดอยู่ที่ 36.25 บาท บวก 2.25 บาท หรือ 6.62% มูลค่าซื้อขาย 184.19 ล้านบาท
6 ม.ค. 2564

ผู้สื่อข่าวรายงานว่า ราคาหุ้น บริษัท น้ำมันพืชไทย จำกัด (มหาชน) หรือ TVO ล่าสุด ณ เวลา 10.24 น. อยู่ที่ 36.25 บาท บวก 2.25 บาท หรือ 6.62% สูงสุดที่ 37 บาท ต่ำสุดที่ 34.75 บาท ด้วยมูลค่าซื้อขาย 184.19 ล้านบาท โดยราคาหุ้น TVO ปรับตัวขึ้นสูงสุดในรอบ 2 ปี นับตั้งแต่ราคาหุ้นอยู่ที่ระดับ 36.25 บาท เมื่อวันที่ 9 มี.ค.2561

โดย บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” TVO โดยราคาถั่วเหลืองขึ้นไม่หยุด อีกทั้งยังมีงบดีปันผลเด่น ส่วนต่างราคาเพิ่มขึ้น คาดบวกต่องบไตรมาส 4/63 ต่อเนื่องมาไตรมาส 1/64 คาดกำไรปี 2563 เพิ่มขึ้น 28% เมื่อเทียบจากปีก่อน
ส่วน บล.ทิสโก้ ระบุในบทวิเคราะห์ แนะนำ “ซื้อ” TVO ราคาเป้าหมาย 38 บาท/หุ้น คาดการณ์โมเมนตัมเชิงบวกจากราคาถั่วเหลืองที่เพิ่มสูงขึ้นในไตรมาส 4/63 ถึงไตรมาส 1/64 และอัตรากำไรขั้นต้นที่คาดว่าจะขยายตัวจาก 10.4% ในไตรมาส 3/63  ส่วนยอดขายน้ำมันถั่วเหลืองในไตรมาส 4/63 มีความเข้มแข็ง อานิสงค์จากราคาน้ำมันปาล์มในประเทศที่ปรับตัวสูงขึ้นทำลายสถิติ ทำให้ราคาน้ำมันถั่วเหลืองทยอยปรับตัวขึ้นตาม อีกทั้งยังมองว่าอุปทานน้ำมันปาล์มในตลาดที่มีอยู่อย่างจำกัดในอีกหลายเดือนข้างหน้าจะทำให้ราคาน้ำมันถั่วเหลืองปรับตัวขึ้นจากความสามารถในการแข่งขันในตลาดที่เพิ่มสูงขึ้น
รวมทั้งจีนฟื้นตัวอย่างรวดเร็วจากโรค ASF ที่แพร่ระบาดในสุกรในช่วงที่ผ่านมา ซึ่งคาดว่าจะเพิ่มการบริโภคถั่วเหลืองในปี 2564 ประมาณการสต็อคถั่วเหลืองคงเหลือในสหรัฐฯ จะอยู่ที่ราว 175 ล้าน bushels น้อยที่สุดในรอบ 7 ปี ในขณะที่ stock-to-use ratio ลดลงเหลือเพียง 23% ในปี 2563-2564 ซึ่งถือว่าเป็นการลดที่หนักที่สุดในรอบ 2 ปี และคาดว่าอัตราการใช้กำลังผลิตในโครงการต่างๆ ในช่วงปี 2564 จะเพิ่มขึ้นราว 5% จากเดิม 85-90% ในปี 2563 อีกทั้งยังได้รับแรงสนับสนุนจากส่วนแบ่งตลาดที่เพิ่มสูงขึ้น เนื่องจากการนำเข้าถั่วเหลืองที่เพิ่มขึ้น ท่ามกลางอัตราการเติบโตของการบริโภคถั่วเหลืองที่ค่อนข้างต่ำ
ขณะเดียวกันค่าเงินบาทต่อดอลลาร์ที่แข็งค่าขึ้นเป็นปัจจัยสนับสนุนในด้านการนำเข้าถั่วเหลือง ทั้งนี้ ณ ปัจจุบัน ทาง TVO ยังไม่มีแผนในการขยายกำลังการผลิตในอนาคต